אליהו בן חמו

הרב אליהו בן חמו (כ"ה אלול תרצ"ד, 5 בספטמבר 1934 – י"ג טבת תשס"ה, 25 בדצמבר 2004) היה איש ציבור, סגן ראש עיריית אשדוד, שליח ציבור ופייטן, מייסד ויו"ר המרכז לפיוט ושירה אשדוד.

ביוגרפיה
בן חמו נולד בקזבלנקה, מרוקו, לר' מימון בן חמו וזהרה לבית אזולאי. בן רביעי ולו שני אחים ושלוש אחיות. אחיו הגדול משה היה נגן ומוזיקאי ומומחה לקצידה האנדלוסית.

בן חמו עשה את לימודיו בשלוש מסגרות חינוך בקזבלנקה: לימודים כלליים בבית ספר אליאנס, לימודי מקצוע בבית ספר אורט, ולימודי קודש, פיוט ושירה בתלמוד תורה "אם הבנים", שם נבחר לסולן המקהלה והיה למשתתף קבוע בשירת הבקשות שהתקיימה בשבתות החורף.

בנעוריו הצטרף בן חמו לארגון בית"ר, במסגרת זו השתתף במחנות נוער ובאימונים ונחשף לרעיונות ציוניים ועליה לארץ ישראל.

בשנת 1957 במסגרת העלייה הבלתי לגאלית ממרוקו, עלה בן חמו לארץ ישראל, יחד עם אמו, אחיותיו ואשתו ההרה. המסע לישראל עבר דרך מחנה גרנד ארנס במרסיי, צרפת, שם שהו חודשיים עד לידת בנו הבכור. את ההפלגה לארץ עשו על סיפונה של אוניית תיאודור הרצל עד שעגנה בנמל חיפה, משם המשיך בן חמו לאילת.

באילת נבחר בן חמו ליו"ר המועצה הדתית בעיר ושימש כחבר מועצת העיר מטעם המפד"ל, תחת ראש העיר יוסף (יוסקה) לוי. הוא פעל לביסוס הקהילה הדתית בעיר ובתקופתו הוקמו בתי כנסת חדשים והורחב הרישום לבית הספר הדתי היחיד "ימין הרצוג", נפתחו כיתות ראשונות לבית ספר תיכון דתי והוגדלו מספר החניכים בתנועת בני עקיבא. הוא ייסד את בית הכנסת הגדול באילת, עמד בראשו והיה לחזן הראשי.

בשנת 1970 עבר בן חמו לאשדוד ושימש כחזן הראשי של בית הכנסת 'אליהו הנביא' הישן. יחד עם שמעון אסרף ועמרם סודרי בנה את בית הכנסת אליהו הנביא החדש באשדוד, בן חמו הנהיג בבית הכנסת סגנון תפילה המשלב בן ידע לרגש ובית הכנסת הפך למרכז קהילתי תורני. הוא הקים את "חבורת דוד המלך", קבוצת פייטנים שוחרי המוזיקה האנדלוסית ושירת הבקשות בראשותו של הפייטן מאיר עמר.

בשנת 1979 נבחר בן חמו למועצת העיר ברשימת המפד"ל. עם הקמתה של מפלגת תמ"י הצטרף אליה ועמד בראש התנועה באשדוד. בבחירות 1983 נבחר מטעמה והתמנה לסגן ראש העיר תחת אריה אזולאי. בהמשך עמד בראש מפלגת ש"ס באשדוד וכיהן כסגנו של ראש העיר צבי צילקר.

בשנת 1987 הקים בן חמו את תנועת קול הלב, זכה לשלושה מנדטים ושימש כסגן ראש העיר בפעם השלישית.

לאחר מכן, כיהן כסגן ראש עיר וחבר מועצה עד לפטירתו בשנת 2004.

ב-2013 חזרה סיעתו לזירה הפוליטית ובנו הרב דוד בן חמו כיהן כחבר מועצה במשך 5 שנים עד 2018.

ב-2024 נבחר נכדו, מאיר בן חמו לכהן כחבר מועצת העיר. סיעתו התמודדה תחת אותו השם, "קול הלב".

המרכז לפיוט ושירה

בשנת 1983 החל בן חמו לפעול להקמת מרכז עולמי לפיוט ושירה, הוא זכה לברכת הדרך של ראש העיר אריה אזולאי ובשנת 1988 הקים את המוסד במרכז הקהילתי תקוותנו, שם שימש כיו"ר. מיום שהוקם, בן חמו שימש כיו"ר המרכז ולצדו מוטי מלכא מנהל המרכז. את תפקיד המנהל הפדגוגי מילא סמי אלמגריבי, פעילות המרכז כללה לימודי פיוט וחזנות, הכשרת חזנים וקוראים בתורה, הקמת מקהלה ווקלית, מיסוד והפעלה של שירת הבקשות.

בשנת 1986 פעל בן חמו, בתמיכתו של שר הדתות ויו"ר תנועת תמ"י אהרון אבוחצירא, שסדרת ״אעירה שחר״ עבור רשות השידור, תצולם בבית הכנסת "היכל דוד" אשדוד.

חיים אישיים
בן חמו היה נשוי לסימי-שמחה למשפחת אדרי עד פטירתה, לזוג תשעה ילדים, שמם הונצח בכולל "שמחת אליהו", בראשות בנו ר' אברהם. בשנת 1993 נישא בשנית למרים. נפטר ב-25 בדצמבר 2004, והובא למנוחות בבית העלמין באשדוד .

 קישורים חיצוניים 

 אחד עשרה שנה בלעדיו, אשדוד נט
 שמו נודע ברבים כאיש של חסד, אשדוד אונליין, 30 בדצמבר 2015

 ממשיך את דרכו של סבא - יותם בן חמו סוגר מעגל שני מלכה, כאן דרום חדשות אשדוד 16 בנובמבר 2018
 דמות ציבורית למופת אביב נחשוני, חרדים באשדוד י"ב בטבת תשפ"ג

הערות שוליים

קטגוריה:חברי מועצת העיר אשדוד
קטגוריה:אשדוד: חינוך
קטגוריה:אילת: אישים
קטגוריה:אילת: היסטוריה
קטגוריה:אשדוד בתרבות ובאמנות
קטגוריה:ישראלים ילידי מרוקו
קטגוריה:התזמורת האנדלוסית הישראלית
קטגוריה:ישראלים שנולדו ב-1934
קטגוריה:ישראלים שנפטרו ב-2004
קטגוריה:אישים הקבורים באשדוד